**PETZCV-19 Orvosi Információs Platform**

**COVID-19**

**No.17 2020.04.09. Nagycsütörtök**

**Prof Molnár F Tamás (1) Dr Mestyán Gyula (2)**

1: Petz A Egyetemi Oktató Kórház, Győr. Sebészeti Osztály / PTE ÁOK Sebészeti Tanszék

2: Mikrobiológus, Pécs

Rövid szakmai információkkal támogatjuk a COVID-19 pándemiával kapcsolatos napi orvosi és nővéri tevékenységet. Forrásainkat kreatív szkepszissel szűrjük, most a kritikátlanság a nagyobb veszély. Célunk pusztán a tájékoztatás. A PETZCV-19-re vonatkozó javaslatokat vagy más hozzájárulást örömmel fogadunk. tfmolnar@gmail.com. MFT. MGy.

*A lényeg mára: Take Home Message / Soup of the Day*

1. **Nil nocere / Mérget nem adok, ha kérnek sem. (Hyppocrates)**
2. **„Ahogy lehet, azzal amid van, ott ahol vagy”. („Do what you can, with what you have where you are”. Idézi Harvey Cushing, 1916.)**

**DIAGNOSZTIKA:**

Miután a fonendoszkóp már inkább státusszimbólum, mint diagnosztikai eszköz, lévén hogy sokan előbb kérnek CT-t, mint hogy meghallgassák a beteg mellkasát nem meglepő a mobil telefonok alkalmazásának ötlete a betegek köhögésének analízisére.

Rejtély ugyan, hogy miért gondolják, azt, hogy a COVID19 genom specifikus módon ingerli köhögésre a beteget, de az biztos, hogy a művi tanulás (arteficial intelligence) olyan bűvszó, mely számos pályázati pénzzsákot megnyit. A cambridge-i egyetem és a pittsburghi Carnegie Mellon University is köhögéselemző applikációkat ígér, de különböző módon közelítik a kérdést.

Mindkettő a gépi tanuláson (machine learning) alapszik, és az adattömegben keres mintázatokat. A feltételezés az, hogy a Covid-19 okozta köhögés különbözik az influenzától. (Megjegyzés: a radiológusok is azon iparkodnak, hogy a standard vírusos influenzától megkülönböztessék azt, amit a COVID19 okoz. A sikerről megoszlanak a vélemények) sban.

A cambridge-i programot Mascolo és Pietro Cicuta vezetik, A pittsburghi csoport vezetője Dr Rita Singh már arról panaszkodik, hogy a kipróbálók teljesen komolyan veszik az applikáció közölte eredményeket, holott azok csak valószínűségi értékek.

**THERAPIA**

„Fürtös lélegeztetés”

Számos amerikai szakmai társaság egyhangúan foglalt állást, hogy a leghatározottabban alkalmatlan az „egy lélegeztetőgép több beteg”, fürt-lélegeztetés koncepció a COVID19 fertőzés esetén. ECRI Clinical Evidence Assessment / ELSEVIER : Single Ventilator Use to Support Multiple Patients

<https://www.elsevier.com/__data/assets/pdf_file/0009/1000314/COVID-ECRI_HTA_Single-Ventilator-Use-Multiple-Patients.pdf>

A PTE ÁOK Transzlációs tanszékéről Molnár Zsolt professzor vezetésével Online Webinart rendez ma, csütörtökön, este hattól nyolcig, ZOOM-mal lehet részt venni. Részletek:

**I**ntenzív**T**udományok**On**line–**M**indenkinek” (**ITO-M**) program

**Időpontja**: 2020. **április 9 (csütörtök), 18:00-20:00**

**Link:**[https://zoom.us/j/661569146pwd=eFQzS2FTN05KWUt6a09lMkJHU2pxUT09](https://zoom.us/j/661569146pwd%3DeFQzS2FTN05KWUt6a09lMkJHU2pxUT09)

**Jelszó:** 061182

A lélegeztetés kilátásai: túlélések.

Az irodalomban – ami kb három hónapot ölel át - 25-tól 75%-ig szór a gépi lélegeztetés halálozása: függően attól, hogy ki milyen környezetben dolgozik. Ez azt jelenti, hogy hogy a 3:1-tól az 1:3-ig szórnak a túlélési esélyek. <https://www.physiciansweekly.com/mortality-rate-of-covid-19-patients-on-ventilators/>

Ebből csak annyi következik, hogy pillanatnyilag nincs támpont a túlélési esélyekről. Ahogy a filozófus Ludwig Wittgenstein írta : amiről nem lehet beszélni, arról hallgatni kell[[1]](#footnote-1). A Lancet reflektív cikke szerint 710 kórházban kezelt vuhani betegből 52-őt kellett intenzív osztályra vinni. A 22 intubált és invasiv lélegeztetésben részesült közül 19 halt meg: 86%. A NIV kezelteknél – ők nyilván kevésbé alarmírozó tüneteket mutattak eleinte - 79% volt a mortalitás. [https://www.thelancet.com/journals/lanres/article/PIIS2213-2600(20)30110-7/fulltext](https://www.thelancet.com/journals/lanres/article/PIIS2213-2600%2820%2930110-7/fulltext). Ez az egyik alapcikke a NIV ellen állást foglalóknak.

Ezzel szemben a Lombardiából származó ICU statisztika (április 6), szerint az 1287 lélegeztetett beteg halálozása 26%-os volt. (Dr Szalai Zsuzsanna ajánlata) Grasselli G et al.: Baseline Characteristics and Outcomes of 1591 Patients Infected With SARS-CoV-2 Admitted to ICUs of the Lombardy Region, Italy JAMA 2020.04.06 <https://jamanetwork.com/journals/jama/fullarticle/2764365>

A Science Translational Medicine potenciális COVID19 ellenes gyógyszerlistájában a legnagyobb meglepetés valószínűleg a Disulfiram, melyet az alkoholbetegek gyógyítására használtunk. <https://blogs.sciencemag.org/pipeline/archives/2020/03/06/covid-19-small-molecule-therapies-reviewed> (Prof Rácz István) Egyre szűkül azon gyógyszerek köre, melyeknek COVID19 ellenes hatását nem veti fel valaki a nagyvilágban. Donald Trump elnök nem nyilatkozott még ezügyben.

**COVID19 AFTERPARTY**

Bárcsak ideje volna már, de kedélyjavítónak is jó, hogy megjelent a COVID19-es betegek hazabocsájtásának és követésének (és nem utánkövetésének!) ajánlott európai protokollja.

(European Centre of Disease Prevention and Control – az USA két nagy testületét : CDC és az FDA egybegyúrva: jóval hosszabb név alatt. A testület neve és rövidítése ECDPC az EU tagjaként már nem szereplő ország – UK - nyelvén. Ezzel az erővel lehetne orosz vagy hindi is)

<https://www.ecdc.europa.eu/sites/default/files/documents/covid-19-guidance-discharge-and-ending-isolation-first%20update.pdf>

Ez olyan, mintha a buli közepén már kiosztanák a mosogatási rendet, és ki viszi majd a helyére a székeket. Mindenesetre előnyös vonása a cikknek, hogy nem tartalmaz Magyarországra vonatkozó szankciókat. Egyelőre. A vírus megfigyelésére és a jelentési módozatokra vonatkozóan az alábbi ECDPC kiadvány szolgál iránymutatóul

<https://www.ecdc.europa.eu/en/publications-data/strategies-surveillance-covid-19>

**PARAPANDEMIA**

Yemenben a polgárháborúban a vírusra való tekintettel tűzszünetet hirdettek a szembenállók.

**WHO vs D. Trump :** Lapzártakor még zajlik az USA elnöke és a WHO első embere közötti szócsata. Kína kajánul figyel.

1. Tractatus logico-philosophicus (1921) (7) : „Wovon man nicht sprechen kann, darüber muss man schweigen.
 [↑](#footnote-ref-1)